નવી દિલ્હીઃ બિહારમાં મહાગઠબંધન તોડીને ભાજપ સાથે સરકાર બનાવનારા નીતીશ કુમાર સામે તેમની પાર્ટી જેડીયુની અંદર બળવાના સૂર સંભળાવા લાગ્યા છે. પાર્ટીના વરિષ્ઠ નેતા શરદ યાદવ અને સાંસદ અલી અનવરે નીતીશ સામે બળવાનું બ્યુગલ ફૂકી દીધું છે. શરદ યાદવ નીતીશના શપથગ્રહણ સમારંભમાં સામેલ થયા નહોતા, પણ હવે તેઓ કોંગ્રેસના ઉપાધ્યક્ષ રાહુલ ગાંધીને મળે તેવું મનાય છે. સૂત્રોના જણાવ્યા મુજબ, શરદ યાદવ ગુરુવારે સાંજે અલી અનવર અને પાર્ટીના અન્ય અસંતુષ્ટ નેતાઓ સાથે મુલાકાત કરશે. શરદ યાદવના નિવાસસ્થાને સાંજે યોજાનારી બેઠકમાં આગળની રણનીતિ નક્કી કરવામાં આવે તેવી શક્યતા છે.